b'\n_START_ARTICLE_\nVejle Stadion\n_START_SECTION_\nDet gamle stadion\n_START_PARAGRAPH_\nFrem til 1924 spillede Vejle Boldklub (VB) sine hjemmekampe p\xc3\xa5 banen ved foden af Horsensvejen. I 1922 p\xc3\xa5begyndte man arbejdet med at anl\xc3\xa6gge et stadionanl\xc3\xa6g i N\xc3\xb8rreskoven. Dette anl\xc3\xa6g havde en jordvold hele vejen rundet om banen. Klubhuset bestod af et bj\xc3\xa6lkehus. Dette hus blev i 1966 erstattet af den nuv\xc3\xa6rende hovedbygning. Bj\xc3\xa6lkehuset blev flyttet til Sellerup Strand, hvor det stod, indtil det nedbr\xc3\xa6ndte i 1997. _NEWLINE_I 1939 fik Vejle Stadion sin f\xc3\xb8rste tribune i en tr\xc3\xa6konstruktion. I 1954 br\xc3\xa6ndte den ned og blev erstattet af den nuv\xc3\xa6rende, dog i en kortere udgave. Blok "A" og "D" kom f\xc3\xb8rst til senere. Blok D har siden 1995 v\xc3\xa6ret hjemsted for fanklubben The Crazy Reds. _NEWLINE_I 1960 fik Vejle Stadion fire lysmaster, der p\xc3\xa5 det tidspunkt blev regnet for det bedste i Nordeuropa._NEWLINE_Da VB fyldte 100 \xc3\xa5r i 1991, fik klubben for\xc3\xa6ret lystavlen fra K\xc3\xb8benhavns Idr\xc3\xa6tspark som en gave fra DBU._NEWLINE_I 1995, under en superligakamp mod Br\xc3\xb8ndby IF, br\xc3\xb8d et r\xc3\xa6kv\xc3\xa6rk sammen p\xc3\xa5 Blok A. R\xc3\xa6kv\xc3\xa6rket kunne ikke st\xc3\xa5 for presset fra jublende BIF-fans, og 28 personer m\xc3\xa5tte til behandling p\xc3\xa5 Vejle Sygehus. Kampen b\xc3\xb8d ogs\xc3\xa5 p\xc3\xa5 en af de hurtigste scoringer nogensinde p\xc3\xa5 Vejle Stadion, da hviderusseren Eduard Demonkovits satte bolden ind bag Br\xc3\xb8ndbys Mogens Krogh efter 18 sekunders spil. VB tabte dog alligevel 1-3._NEWLINE_4. november 2007 spillede VB den sidste kamp p\xc3\xa5 det gamle anl\xc3\xa6g. Med en sejre over BK Frem p\xc3\xa5 3-1, i overv\xc3\xa6relse af 6868 tilskure, blev der sat punktum for Vejles gamle stadion. Sidste m\xc3\xa5lscorer blev Pablo Pi\xc3\xb1ones-Arce.'